
הנחיות לקראת ועדות פילוח

ועדת פילוח הינה דיון בצוות רב-מקצועי לקביעת הרכב סל שירותים לתלמיד שזכאותו לשירותי חינוך מיוחדים אושרה במסגרת ועדת זכאות ואפיון, וזכאי לסל אישי בגן/כיתה לחינוך רגיל.
הרכב הצוות הרב מקצועי:
1. יושב ראש - מנהל בית-הספר הרגיל ובגני ילדים נציג המתי"א
2. מנהל/ת הגן או מחנך/ת הכיתה של התלמיד
3. פסיכולוג מטעם השירות הפסיכולוגי-חינוכי ברשות המקומית, על פי שיקול הדעת של מנהל השפ"ח (שירות ברמה א'), או יועץ חינוכי
4. עובד הוראה מתחום החינוך המיוחד 
5. נציג המתי"א המומחה לתחום המוגבלות 
*אפשר לקיים דיונים בגן הילדים בהשתתפות נציג אחד מהמתי"א אשר ישמש יו"ר.
*לעניין קביעת הרכב הסל האישי, פילוח התמיכות ובניית התוכנית האישית יהיו גם התלמיד והוריו חברים בצוות הרב-מקצועי ויהיה להם קול אחד.
במעברים בין מוסדות חינוך יתקיים הדיון במסגרת הקולטת. אם לא ידועה המסגרת הקולטת, יתקיים הדיון במסגרת שבה התלמיד לומד, בהסכמת ההורים. בכל מקרה, צוות המסגרת הנוכחית אחראי להקליד את פילוח התמיכות שנקבע במערכת הממוחשבת.
מהלך הועדה:
במסגרת הסל האישי המוקצה לתלמיד שנקבעה זכאותו בוועדת זכאות ואפיון, על הצוות הרב-מקצועי לדון בסוגי התמיכות שיינתנו לתלמיד ובהיקפן בהלימה לצרכיו, לשינויים בתפקודו ולתוכנית האישית שנקבעה לו.
מהלך הדיון, בהשתתפות התלמיד והוריו, והחלטות שיתקבלו יתועדו במערכת פילוח תמיכות במסך "פרוטוקול דיון בצוות רב-מקצועי לקביעת הרכב סל שירותים".
פרוטוקול הדיון יופק מהמערכת ויועבר להורים. 
התמיכות לתלמיד ייקבעו בהתאם לצורכי התלמיד במסגרת היקף הסל שנקבע בוועדת זכאות ואפיון ובהלימה לכוח האדם הקיים במתי"א ויינתנו בתחומי ההוראה, הטיפול והסיוע מאנשי מקצוע המוסמכים כחוק.
התמיכות יצוינו בתוכנית האישית של התלמיד כחלק מיישום היעדים של התלמיד וקידום השתתפותו בסביבות החינוכיות השונות.
את הפרוטוקול ואת פילוח התמיכות יש להקליד במערכת פילוח תמיכות המיועדת לכך לא יאוחר מ-15 ביוני בכל שנה. צוות המתי"א מבקש להיערך לשליחת הפרוטוקולים ופילוח התמיכות לא יאוחר מ -1.6, על מנת שיוכל לעבור על שליחת הבקשות, ולמשב ולסיים את כלל התהליך עד ה15.6.
הפרוטוקול יועבר:
בגן ילדים – למנהל/ת מתי"א
בבית ספר – למנהל/ת בית הספר ובאמצעותו/ה למורה/ת שילוב
סוגי התמיכות:
· הוראה – לימודית/חברתית
· טיפול - פיזיותרפיה/קלינאית תקשורת/ריפוי בעיסוק/טיפול באמצעות אומנויות
· ניתוח התנהגות
· סיוע
המרת השעות השבועיות בסל האישי לתמיכות מסוג הוראה, טיפול וסיוע
א. שעת הוראה אחת שווה לשעה אחת של טיפול ממקצועות הבריאות או באמצעות אומנויות.
ב. שעת הוראה אחת בגני ילדים, בבתי ספר יסודיים ובחטיבות ביניים שווה ל- 4.3 שעות סיוע.
ג. שעת הוראה אחת בחטיבות העליונות שווה ל- 5.4 שעות סיוע.
אפשרויות ליישום תמיכה מסוג הוראה וטיפול
א. תמיכה פרטנית - הוראה מותאמת או טיפול פרטני הניתנים ישירות לתלמיד ללא שותפים נוספים, בהתאם לתוכנית האישית שנקבעה לו. כל שעה שהתלמיד מקבל באופן פרטני מחושבת כשעה שבועית מסל התמיכות.
ב. תמיכה בקבוצה - הוראה מותאמת או טיפול הניתנים לקבוצה של תלמידים שיכולים להפיק תועלת מאותה תמיכה וכן מהשיתוף הקבוצתי. כל שעה שתלמיד מקבל בקבוצה נחלקת כמספר התלמידים בקבוצה שיש להם זכאות לשירותי חינוך מיוחדים, ורק החלק היחסי נגרע מסל התמיכות. מספר התלמידים בקבוצה ייקבע תוך שיקול דעת מקצועי, בהתאם לצורכי התלמידים בקבוצה ובשיתוף ההורים, ללא קשר לסוג של סל התמיכות -סל המוסד החינוכי או הסל האישי.

קישור לחוזר מנכל - https://apps.education.gov.il/Mankal/Horaa.aspx?siduri=385&UTM_SOURCE=NEWSLETTER&UTM_MEDIUM=EMAIL_2022%2F53&UTM_CAMPAIGN=MNK#_Toc256000143


היערכות לפני- 
1. קביעת מועדים לוועדות פילוח
2. תלמידים  ממשיכים – יש לבדוק את המענים שקיבלו בשנה הנוכחית ואת יעילותם (כולל קבלת סיכום והמלצה מתרפיסט התלמיד לגבי ההמשך)
3. יש לקיים מפגש מקדים ללא הורים, טרום ועדת פילוח עם מומחית התחום  והצוות הרלוונטי לחשיבה על המענים המומלצים לתלמיד בשנה הקרובה ובהתאם לתפקוד שלו בשנה הנוכחית. ניתן לקיים את מפגש טרום הועדה בסמוך למועד ועדת הפילוח ולנצל את נוכחות משתתפי הועדה לחשיבה מקדימה על המענים וצרכי התלמיד.
4. ניתוח התנהגות- תלמידים שיש חשיבה לגביהם למענה של ניתוח התנהגות, יש לקיים חשיבה עם רכזת תחום ניתוח התנהגות ולקבל את אישורה לפני ההמלצה להורים.
המענים המוצעים לתלמידים הינם (בהתאם לכוח האדם במתי"א):
1. שעות הוראה ממורת חינוך מיוחד
2. שעות מיומנויות חברתיות ממורת החינוך המיוחד
3. תרפיה באומנויות
4. חינוך גופני מותאם – (נמצא תחת הוראה מותאמת )
5. ניתוח התנהגות – 2 ש"ש
6. שעות סיוע
ועדת הפילוח הינה ועדה על פי חוק שיש לקיימה כל שנה בגין התלמיד . הדיון בוועדה הינו הזדמנות נוספת לשיח עם ההורים יחד עם כלל הצוות המקצועי המלווה את התלמיד ולדיון מעמיק וענייני בתהליכים שעבר התלמיד ובדרכי פעולה נכונות להתקדמותו. להורים יוצגו מספר אופציות להרכב הסל העתידי וביה"ס ימליץ על הרכב הסל הנכון בעיניו. מטרת הישיבה היא להגיע להחלטה משותפת המוסכמת על כלל הנוכחים.
פרוטוקול הועדה צריך לשקף את הדיון בוועדה והוא יכלול תיאור של תפקוד התלמיד, המענים שנתנו במהלך השנה החולפת ויעילותם, האפשרויות השונות שהוצעו להרכב הסל , המלצת הצוות והחלטת ההורים.
אם עלו במהלך הדיון התלבטויות ,בקשות או מידע חדש מההורים חשוב לציינם בפרוטוקול.
הפרוטוקול צריך להיות ענייני ומשקף אך כולל בתוכו את המידע הרלווטי. הוא נמסר להורים ונחתם על ידם ויש לדייק ולהתייחס אליו כמסמך משפטי מחייב.
סיכום סדר פעולות לקראת הועדות:
1. טרום ועדה
2. ועדה
3. שליחת פרוטוקול לבדיקת מומחית התחום
4. חתימת הורים על הפרוטוקול 
5. שיגור במערכת
6. יידוע מומחית התחום על שיגור הפרוטוקולים
7. בדיקת סטטוס הבקשה עד קבלת אישור לשליחה לתקצוב.
